32003R2187
L 327/15
JURNALUL OFÍCIAL AL UNIUNII EUROPENE
REGULAMENTUL (CE) NR. 2187/2003 AL COMISIEI
din 15 decembrie 2003
de modificare a Regulamentului (CE) nr. 639/2003 în ceea ce privește primul loc de descărcare din țara terță de destinație finală în cazul transportului rutier
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și de mânzat (1), în special articolul 33 alineatul (12),
întrucât:
(1)
În conformitate cu articolul 3 alineatul (1) litera (b) din Regulamentul (CE) nr. 639/2003 al Comisiei din 9 aprilie 2003 de stabilire a normelor de aplicare în temeiul Regulamentului (CE) nr. 1254/1999 al Consiliului în ceea ce privește cerințele pentru acordarea restituirilor la export legate de bunăstarea animalelor vii din specia bovină în cursul transportului (2), animalele sunt supuse unui control efectuat de un medic veterinar la locul primei descărcări în țara terță de destinație finală.
(2)
În cazul în care animalele sunt transportate rutier în țara de destinație finală, acestea pot fi descărcate înainte de finalul călătoriei, pentru a respecta dispozițiile privind durata transportului și perioadele de odihnă prevăzute de Directiva 91/628/CEE a Consiliului din 19 noiembrie 1991 privind protecția animalelor în timpul transportului și de modificare a Directivelor 90/425/CEE și 91/496/CEE (3). Cu toate acestea, controlul prevăzut la articolul 3 alineatul (1) litera (b) trebuie să se desfășoare în locul în care animalele sunt descărcate ultima dată din vehiculul rutier și nu la punctul de oprire pentru odihnă, hrănire sau adăpare a animalelor.
(3)
De asemenea, trebuie să se dea posibilitatea exportatorilor de a aplica această dispoziție de la data aplicării Regulamentului (CE) nr. 639/2003.
(4)
Regulamentul (CE) nr. 639/2003 trebuie modificat în consecință.
(5)
Măsurile prevăzute de prezentul regulament sunt în conformitate cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 639/2003, se adaugă următorul paragraf:
„În sensul prezentului regulament, în cazul unui transport rutier, «primul loc de descărcare în țara terță de destinație finală» este locul în care primul animal este descărcat ultima dată dintr-un vehicul rutier, excluzându-se locurile în care traseul este întrerupt pentru odihna, hrănirea sau adăparea animalelor.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică în cazul declarațiilor de export acceptate de la 1 iulie 2004. Cu toate acestea, la cererea exportatorului, se aplică de la intrarea sa în vigoare pentru declarațiile de export acceptate de la 1 octombrie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 2003.